DECRETO 131/2006, do 27 de xullo, polo que se transforma o conservatorio de música oficial non estatal de grao elemental dependente do Concello do Barco de Valdeorras (Ourense) en conservatorio profesional de música.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 08/08/2006

Segundo o disposto no artigo 31 do Estatuto de autonomía de Galicia, é competencia da Comunidade Autónoma galega a regulamentación e administración do ensino en toda a súa extensión, niveis e graos, modalidades e especialidades, e de acordo co artigo 1 do Decreto 585/2005, do 29 de decembro (Diario Oficial de Galicia do 9 de xaneiro de 2006), a Consellería de Educación e Ordenación Universitaria é o órgano da Administración da Comunidade Autónoma de Galicia ao cal lle corresponden estas competencias.
Polo Decreto 45/1991, do 7 de febreiro (DOG do 25 de febreiro), creouse o conservatorio de música non estatal de grao elemental, dependente do Concello do Barco de Valdeorras, provincia de Ourense.
Este conservatorio vén impartindo ademais do grao elemental para o que tiña concedida a autorización definitiva, as ensinanzas de grao medio de música con carácter provisional, primeiro ao abeiro dun convenio asinado o 8 de novembro de 1995, entre a Consellería de Educación e Ordenación Universitaria e o Concello do Barco de Valdeorras, e posteriormente mediante autorizacións provisionais concedidas por Orde do 2 de xullo de 2001 (DOG do 22 de outubro), Orde do 13 de outubro de 2003 (DOG do 27 de agosto), Orde do 2 de novembro de 2004 (DOG do 18 de novembro), e a Orde do 26 de setembro de 2005 (DOG do 14 de outubro).
Mediante estas autorizacións provisionais a Consellería de Educación e Ordenación Universitaria recoñecía a validez académica das ensinanzas de música de grao medio que se imparten no centro, e comprometíase á creación do conservatorio profesional, unha vez que o concello levase a cabo a adaptación das instalacións aos requisitos mínimos previstos no artigo 15.1º do Real decreto 389/1992, do 15 de abril (BOE do 28 de abril).
Realizadas estas obras de adaptación o Concello do Barco de Valdeorras solicita a transformación do conservatorio de música oficial non estatal de grao elemental dependente deste concello en conservatorio profesional de música, para impartir as ensinanzas dos graos elemental e medio.
A Delegación Provincial de Ourense informa do cumprimento efectivo dos requisitos mínimos que establece o Real decreto 389/1992, do 15 de abril (BOE do 28 abril), para os centros que imparten as ensinanzas artísticas, e que a estrutura e planificación académica do centro se axusta ao disposto no Decreto 253/1993, do 29 de xullo (DOG do 25 de outubro),
polo que se establece o currículo do grao elemental e do grao medio das ensinanzas de música e o acceso aos ditos graos, modificado e ampliado polo Decreto 179/2003, do 27 de febreiro (DOG do 14 de marzo).
Cumpridos todos os trámites regulamentarios, e en uso das atribucións conferidas pola Lei 1/1983, do 22 de febreiro, reguladora da Xunta e do seu presidente, por proposta da conselleira de Educación e Ordenación Universitaria e logo de deliberación do Consello da Xunta de Galicia na súa reunión do día vinte e sete de xullo de dous mil seis,
DISPOÑO:
Artigo 1º
Transfórmase o conservatorio de música oficial non estatal de grao elemental dependente do Concello do Barco de Valdeorras (Ourense) en conservatorio profesional de música.
Artigo 2º
Neste conservatorio impartiranse as ensinanzas dos graos elemental e medio de música reguladas polo Decreto 253/1993, do 29 de xullo, polo que se establece o currículo do grao elemental e do grao medio das ensinanzas de música e o acceso aos ditos graos, modificado e ampliado polo Decreto 179/2003, do 27 de febreiro.
Artigo 3º
O centro queda obrigado ao cumprimento da lexislación vixente para os centros que imparten ensinanzas artísticas e a solicitar a oportuna revisión cando teña que modificarse calquera dos datos que figuran neste decreto.
Disposición derradeira
Única.-Facúltase a conselleira de Educación e Ordenación Universitaria para ditar as medidas necesarias para o desenvolvemento deste decreto.
Santiago de Compostela, vinte e sete de xullo de dous mil seis.
Emilio Pérez Touriño
Presidente
Laura Sánchez Piñón
Conselleira de Educación e Ordenación Universitaria